Christian Wedell-Neergaard (KF), 2007-02-22:
Der står i Folketingets forretningsorden, at en førstebehandling er en principiel drøftelse, og derfor vil jeg starte med at forholde mig til det principielle i det her lovforslag, L 148, om ændring af lov om planlægning.
For Det Konservative Folkeparti har det været vigtigt at fastholde en stram fortolkning af, hvordan nye butikker kan placeres af hensyn til bymidterne, og det har været vigtigt at sikre fortsat detailhandel i små og mellemstore byer.
Vi har ligeledes lagt vægt på, at der kommer en betydelig lokal indflydelse ved etableringen af nye butikker, og dermed at der også bliver et lokalt ansvar for udviklingen i detailhandelen.
Skrækscenariet for os har været, at Danmark kom til at ligne dele af Sverige, hvor ethvert motorvejskryds er plastret til med store centre, hvor ingen mennesker kommer.
Disse spøgelsesagtige byer af farvestrålende bygninger og skilte placeret midt i Guds grønne natur og uden tilknytning til bydelscentrene er ikke noget, vi på nogen måde skal efterligne i Danmark.
Jeg ved godt, at der sidder nogle og tænker: Giv da det her frit, det skal nok regulere sig selv.
Men det er ikke rigtigt, hvis man ønsker at opfylde nogle af de ønsker, behov og målsætninger, som er vigtige, og som især er vigtige for os Konservative.
Der er kun plads til et antal centre i Danmark, og vi ønsker ikke, at enhver by skal have et nyt center ude ved indfaldsvejen, og det vil der komme, hvis vi ikke har en lov af en karakter som den, vi arbejder med her.
Vi er derfor glade for det her lovforslag, som bygger på Detailhandelsudvalgets anbefalinger, og vi mener, man på en fornuftig måde har forholdt sig til Detailhandelsudvalgets anbefalinger og lagt det ind i loven.
Dermed har man opbygget lovforslaget som et serviceeftersyn på detailhandelen.
Det er det jo, fordi vi ønsker et varieret udbud af dagligvarer og et varieret udbud af udvalgsvarer, og vi ønsker, at det sker med en vis nærhed.
Det skal være muligt at handle i bymidten, uden at man skal bruge en bil.
Det skal være sådan, at kollektiv transport også kan bringe en til de muligheder for at handle, og at man derved ikke er tvunget til at tage sin egen bil.
Med hensyn til bekymringerne for, at det skulle give trafikproblemer, er det jo lige omvendt, for ved at placere butikkerne i bymidterne skaber man i virkeligheden mindre trafik, end hvis man placerede de samme butikker i periferien.
Loven er jo en lille lempelse, der giver mulighed for at øge kvadratmeterantallet med 500, og det mener vi er en fornuftig og afbalanceret udvikling set i lyset af mulighederne for også at præsentere nogle gode og attraktive butikker.
Det er naturligt, at byer med over 40.000 borgere får særlige muligheder, idet placering af butikker dér ikke har samme betydning for udvanding af bymidterne på grund af byernes størrelse.
Og det er også naturligt, at særlig pladskrævende butikker kan lægges uden for byerne.
Jeg kendte engang en klog borgmester i Lejre Kommune, Evan Jensen.
Han sagde til mig: Du skal interessere dig for planlægning og budgetter, for det er der, man kan skabe en forandring.
Resten er der alligevel ikke nogen, der kan få øje på.
Og her beskæftiger vi os med planlægning, og derfor har jeg interesseret mig meget for det her lovforslag, og jeg er glad for, at vi har kunnet lave et lovforslag med en så stram fortolkning, som det er sket.
Vi ønsker en udvikling, men ikke for enhver pris, og jeg er sikker på, at vi om nogle år kan se resultatet af denne lov og være tilfredse med det, vi i dag lægger op til og snart kan vedtage.